Väga kena noor õpetaja. Tema ilusad pikad tumedad juuksed on mul praegugi veel meeles. Näojume oli selline, nagu oleks just kuskilt lõunast saabunud. Kui ilusti ta rääkis! Kuidas ta teadis täpselt, mida mingi tegelane ütles ja mõtles? Kuidas ta oskas neile leida nii palju iseloomujooni, kui raamatus sellest nagu juttu polnudki? Nojah, Gitta oli ka selles osas jube andekas. Pean siinkohal kahjuks tunnistama, et meie poisid ja eeskätt mina ei täitnud neid ülesandeid, mis meile raamatute lugemise osas anti.  Ei olnud aega ja ei viitsinud lugeda. Ainult terase karastamise ja veel paar asja pidi kindlasti läbi lugema. Vildet oli üsna vähe, Tammsaaret veelgi vähem. Vist  oli Tammsaare tol ajal koguni ebasoosingus.  Kõik see analüüs toimus ju teatud ideede valgusel ja selle korrutamine ajas südame pahaks. Tolleks ajaks oli minust saanud juba suur krimikate lugeja; need olid põnevad ja lõppesid hästi.